ইডেন টেস্ট জিততে পারলেই আইসিসি টেস্ট র‌্যাঙ্কিং-এ একনম্বরে চলে আসবে ভারতীয় দল। ২৭৪৮ পয়েন্ট নিয়ে এইমুহূর্তে দ্বিতীয় স্থানে অবস্থান করছে তারা। ১-এ রয়েছে পাকিস্তান। আর ইডেন টেস্টের তৃতীয় দিনেই র‌্যাঙ্কিং-এর শীর্ষে যাওয়ার ভিত্তিভূমি তৈরি করে ফেলল ভারত। দিনের শেষে ভারত এগিয়ে রয়েছে ৩৩৯ রানে। এখনও দুই উইকেট রয়েছে ভারতের হাতে।
তৃতীয় দিনের খেলা শুরু হওয়ার কিছুক্ষণের মধ্যেই অলআউট হয়ে যায় নিউজিল্যান্ড। ২০৪ রানে কিউইরা শেষ করে প্রথম ইনিংস। নিউজিল্যান্ডের হয়ে প্রথম ইনিংসে সর্বোচ্চ রান করেন জিতেন পটেল(৪৭)। ভারতের হয়ে ৫টি উইকেট নেন ভুবনেশ্বর কুমার, ৩টি উইকেট নেন মহম্মদ শামি এবং অশ্বিন ও জাদেজা নেন ১টি করে উইকেট।
এরপর ব্যাট করতে নেমে প্রাথমিকভাবে বিপাকে পড়লেও রোহিত শর্মার ব্যাটে ভর করে ঘুরে দাঁড়ায় ভারত। ৮২ রানের ঝকঝকে ইনিংস খেলেন রোহিত। দিনের শেষে ভারতের স্কোর দাঁড়ায় ৮ উইকেটে ২২৭। ক্রিজে রয়েছেন ঋদ্ধিমান সাহা (৩৯) আর ভুবনেশ্বর কুমার (৮)।